開心鬼︱傅明憲演續集年僅14歲 當年父母唔放心︰專車送返屋企
香港經典喜劇《開心鬼》系列首部作品今年適逢上映40週年,舉行重映活動慶祝,讓一班締造當年票房神話的演員及幕後工作人員重聚。於《開心鬼》首次飾演男主角的黃百鳴,今日(8日)與當年首執導筒的高志森,攜同李麗珍、袁潔瑩、傅明憲等演員亮相,而各位資深演員的圈中好友葉子楣、陳曼娜等亦前來道賀。
在《開心鬼》系列第二集《開心鬼放暑假》加盟參演的演員傅明憲,今日出席《開心鬼》40週年紀念放映前,接受傳媒訪問提到拍攝的回憶:「記得第一日開工有工人姐姐嚟陪我。(過程感覺如何?)完全唔辛苦!我哋喺現場好多嘢食、好多零食,所以拍戲好開心㗎!同埋嗰時做學生,自己又係14歲、都係學生,所以其實做返自己又唔需要咩演技。百鳴哥同高志森導演都對我哋好好!」
至於作為星二代,傅明憲的父母為著名演員傅奇、石慧,對於女兒未成年便拍戲的放心程度,傅明憲笑言:「唔放心㗎!所以先叫工人姐姐嚟跟住開工,不過嗰時因為我已返學,百鳴哥答應咗幾點要送我返屋企,唔可以拍夜戲,又講好咗每日幾多個鐘,一定要畀時間我返學做功課。」
拍攝《開心鬼放暑假》認識一班好姊妹,傅明憲表示多年來仍有聯絡:「其實Fanny(袁潔瑩)都有聯絡開、有見開,其實之後隔咗九年我就入咗無綫,用我而家嘅真名傅明憲(按:傅明憲拍攝《開心鬼放暑假時使用藝名孫慧),會撞返以前拍戲啲同事。」有傳當年開心少女組收工後不時蒲夜店,傅明憲笑言:「冇我份㗎,嗰時有專車送我返屋企,make sure我一定返到屋企。(大家有冇邀請妳去玩?)冇啊,可能大家都知我要返學。」至於未來參與電影的計劃,傅明憲表示:「拍戲呀?佢哋唔會畀我再做學生嘛!可能校長或者校董啦!」